ए जीवन-धारा समें कोला प्रभावत होंदी रौह्‌दी ऐ। फोक-लोर दी परम्परा बी समें दे प्रभावें कोला बची नेईं सकदी, पर ओ अब्बल ते इनें प्रभावें कोला बचने दा जतन करदी ऐ, नेईं बची सकै तां उस प्रभावै गा आंशिक रूप च स्वीकर करियै बी अपने मूल स्वातम गी गै ज्यादा बचाने दा जतन करदी ऐ। इस्सै करी ‘परिवर्तन’ दे इस संघर्ष बारै चौकस रौंह्‌दा ऐ। फोक-लोर गी ‘अनपढ़ लोकें दी अंसम्यता’ दा प्रदर्शन आखियै, ओदे पर नक्क-मूंह् चाढने आलें कोला डरने-त्राह्ने दी लोड़ ते बनी दी गै ही, पर हून बदलोंदे समें दियें उनें हवाएं कोला डर-त्राह्ने बधै करदा ऐ जेह्‌डियां इस विज्ञानी युगै च खासे जोरै चलै करदियां न ते ग्रांएं-पिंड़ें, धारें-प्हाड़ें दे नकेबलें तगर पुज्जियै उत्थों दे लोक-जीवन गी अपनी उस परम्परा बारै उदासीन करने दियां प्रेरणा देऐ करदियां न। इनें धारें दे लोक-जीवन दे, जिस सैह्‌ज सरल भलोचपुने च ओ ‘परम्परा’ फलदी-फुलदी रेही ऐ, उस भलोकपुने गी गै ए परिवर्तन दियां हवामां डामांडोल करै करदियां न। मतलब आखने दा ए जे ‘फोक-लोर’ द परौश करने आली परम्परा गी शैह्‌री जीवनै च व्यापने आली उस ‘सोफिस्टीकेशन’ (Sophistication) कोला डर बधै करदा ऐ जेह्‌डी मनुक्खी जीवन दी सैह्‌ज एकता दियें नीहें गी गै पुट्टै करदी ऐ। ‘फोक-लोर’, लोक-जीवन दी जिस एकता दे स्हारै अपना सरूप बनाई रखदा ऐ, शैह्‌री जीवन दी ए ‘सोफिस्टीकेशन’ उस एकता गी गै खतम करदी जंदी ऐ। श्री शंकरसेन दे शब्दे च :-